Ženská dvojhra na French Open 2016

Do súťaže ženskej dvojhry parížskeho grandslamu French Open 2016 nastúpilo sto dvadsať osem tenistiek. Z kvalifikácie prešlo trinásť hráčok, z toho dvanásť riadne po výhrach v troch kolách a jedna ako tzv. šťastná porazená. Turnaj prebiehal medzi 22. májom až 5. júnom 2016. Obhajkyňa titulu bola americká svetová jednotka Serena Williamsová.
Priebeh turnaja.
Na začiatku turnaja súperili o post svetovej jednotky tri najvyššie nasadené hráčky - Serena Williamsová, Agnieszka Radwańská a Angelique Kerberová, ktorá ako úradujúca šampiónka Australian Open vypadla už v úvodnom kole. Agnieszka Radwańská potom skončila v osemfinále. Američanka si prvú pozíciu po turnaji udržala.
Serena Williamsová usilovala tretíkrát o svoju 22. grandslamovú trofej a vyrovnanie rekordu otvorenej éry Steffi Grafovej. Neuspela už v semifinále US Open 2015 a ani vo finále Australian Open 2016. Roland Garros predstavoval jej jediný turnaj "veľkej štvorky", na ktorom nikdy nevyhrala dva ročníky za sebou.
V open ére sa parížska obhajoba do roku 2016 podarila piatim tenistkám. Išlo o 21. Grand Slam Sereny Williamsovej, na ktorom plnila úlohu najvyššie nasadenej hráčky (11 z 20 takýchto predošlých prípadov premenila na titul). Titulom sa mohla stať najstaršou šampiónkou French Open, ale vekový rekord Maďarky Zsuzsy Körmöczyovej z roku 1958, ktorá triumfovala vo veku 33 rokov a 279 dní, nezlomila.
Do štvrťfinále grandslamu sa prvýkrát prebojovala 108. hráčka klasifikácie Shelby Rogersová. Okrem sestier Sereny a Venus Williamsových sa tak stala prvou Američankou v tejto fáze Roland Garros od roku 2005, kedy sa medzi poslednú osmičku pozrela Lindsay Davenportová.
Za zhoršené podmienky na dvorci kritizovala organizátorov svetová dvojka Agnieszka Radwańská, ktorá v osemfinále prekvapivo vypadla so 102. hráčkou rebríčka Pironkovovou. Pred prerušením pre dážď viedla 6–3 a 3–0. Následne však stratila desať hier za sebou a odišla porazená. Hru zhodnotila slovami: „"Toto predsa nie je desaťtisícový turnaj ..., ale Grand Slam. Ako vôbec môžete povoliť, aby sa hralo v daždi?"“ Postupujúca Bulharka k tomu uviedla: „"... bol to mimoriadne ťažký zápas, skoro dva dni sme čakali, než sme ho mohli dohrať."“ V rovnaký hrací deň skončila aj šiesta nasadená Simona Halepová, ktorá medzi poslednou šestnástkou tenistiek nestačila na Samanthu Stosurovú potom, čo nezvládla dohrávku po dažďovej pauze.
Prvý Grand Slam pre Garbiñe Muguruzovú.
Do štvrťfinále prešli štyri nenasadené hráčky, čo na Grand Slame znamenalo najvyšší počet takých tenistiek od US Open 2009 a v rámci French Open od roku 1988.
V repríze wimbledonského finále z roku 2015 oplatila 22-ročná Garbiñe Muguruzová porážku 34 ročnej Serene Williamsovej a vybojovala premiérový grandslamový titul kariéry. Po Arantxe Sánchezovej Vicariovej sa stala druhou Španielkou, ktorá Roland Garros vyhrala. Do rebríčka WTA si pripísala 2 000 bodov a získala sumu 2 000 000 eur, finalistka potom polovičnú prémiu. Pomer vzájomných zápasov znížila na 2–3, keď všetkých päť stretnutí dvojica odohrala na Grand Slame. Garbiñe Muguruzová sa v rebríčku WTA prvýkrát posunula na 2. miesto za Williamsovú a stala sa tak po Sanchezovej Vicariovej prvou ženou z Pyrenejského polostrova na tejto pozícii od roku 1996. Pohár prevzala od tenisovej legendy Billie Jean Kingovej.
Pri slávnostnom ceremoniáli potom šťastná Španielka uviedla: „"Hrala som grandslamové finále proti najlepšej hráčke histórie a som nesmierne šťastná, že som ju porazila. Serena je silová hráčka a nič mi nedala zadarmo. Musela som sa koncentrovať na každú loptu, čo sa mi podarilo. Bol to obrovský boj a som naozaj rada, že som to zvládla. Je to neskutočné!"“ Williamsová svojej súperke zablahoželala a vyvrátila, že by za prehrou stálo jej zranenie: „"Garbiñe má pred sebou veľkú budúcnosť. Vie, ako má hrať na veľkých turnajoch, a teraz už zjavne vie, ako vyhrať Grand Slam. Som v pohode. Rozhodlo to, že som nehrala tak, ako je potrebné k víťazstvu, a ona áno. Na tom záleží."“